भलिबल प्रतियोगिताको उपाधि षडानन्द नगरपालिकालाई
भोजपुरको षडानन्द नगरपालिकाले धनकुटाको सहिदभूमि गाउँपालिकामा सम्पन्न चौथो प्रकाश थापा स्मृति कप प्रदेशस्तरीय भलिबल प्रतियोगिताको उपाधि हात पारेको छ ।
धनकुटा — भोजपुरको षडानन्द नगरपालिकाले धनकुटाको सहिदभूमि गाउँपालिकामा सम्पन्न चौथो प्रकाश थापा स्मृति कप प्रदेशस्तरीय भलिबल प्रतियोगिताको उपाधि हात पारेको छ ।सहिदभूमि–१ घंघरुमा सम्पन्न फाइनल खेलमा षडानन्द नगरपालिकाले झापाको दमक नगरपालिकालाई २५–२२, २५–१५ र २५–२२ को सेटमा हराउँदै उपाधि जितेको हो । विजेता षडानन्द नगरपालिकाले उपाधिसँगै १ लाख २१ हजार १ सय २१ रुपैयाँ हात पारेको छ । उपविजेता दमक नगरपालिकाले ६५ हजार रुपैयाँमा चित्त बुझाएको छ । कोशी प्रदेशका ९ वटा पालिकाको सहभागिता रहेको प्रतियोगिताको सर्वोत्कृष्ट खेलाडी षडानन्दका बालकुमार रायमाझी घोषित भए । उनले नगद १० हजार नगद पुरस्कार प्राप्त गरे । यस्तै उत्कृष्ट स्पाइकर षडानन्दकै कृष्ण रसाइली, उत्कृष्ट सर्भर सभापोखरी गाउँपालिका संखुवासभाका प्रदीप कट्टेल र उत्कृष्ट सेटर षडानन्दका जयराम खत्री घोषित भएका छन् । उत्कृष्ट डिफेन्स बेलबारी नगरपालिका मोरङका लिला श्रेष्ठ, उत्कृष्ट ब्लकर दमकका रोमन बस्नेत र उत्कृष्ट कोच षडानन्दका कुमार कटुवाल घोषित भए । विधागत उत्कृष्ट खेलाडीले नगद २ हजार ५ सय रुपैयाँ प्राप्त गरे । कार्यक्रममा कोशी प्रदेशको आर्थिक मामिला तथा योजना राज्यमन्त्री इन्दिरा थापाले पुरस्कार वितरण गरिन् । २०५७ सालमा तत्कालीन विद्रोही माओवादी समूहद्वारा कालिकोटमा हत्या गरिएका प्रहरी नायब निरीक्षक प्रकाश थापाको सम्झानामा २०७६ सालबाट स्मृति ट्रस्ट सञ्चालन गरिएको संस्थाका सचिव अर्जुन थापाले बताए । थापाको जन्मस्थलमा प्रतियोगिता सञ्चालन गरिएको हो । 